לימוד בבית הופמן תשע"ז / שלומית קנדי-הראל

לקראת שבת בראשית – מהלך הלימוד כשעה לפחות. אפשר לקחת ממנו חלקים ללימוד קצר יותר ולשיחה פחות לימודית ופורמאלית כפי הפתיחה. אפשר גם לנסח את אחת השאלות כך שניתן לצייר את התשובות עליהן.

**בראשית א-ה: התהוות העולם**

1. בריאת העולם

נשמע השיר של חיים חפר עם להקת בצל ירוק אבל רק בחלק הפסטורלי. לעצור בסוף הטור הראשון.

(אין בשירו השבת). [מדוע? אולי בגלל ההמשך...]

א. אור.. חושך.. מים.. שמים.. יבשה.. עשב דשא.. מאורות.. חיות.. עופות.. דגה.. אדם...מנוחה –

• איזו בריאה היא החשובה ביותר לעולמכם? למה?

• באיזה יום מימי הבריאה הייתם רוצים לחזות? למה?

**2) בראשית ברא אלוהים –**

**ר' יונה בשם ר' לוי: למה נברא העולם בבי"ת? ... (בראשית רבה א, י)**

מדוע התחילה הבריאה באות ב'? ולא באל"ף ובאלוהים?

רבות שם התשובות אך אני בחרתי לפנות דוקא לרמב"ם. ולקחתי רק את השאלה...

3) הרמב"ם (משנה תורה, היד החזקה): ספר המדע, הלכות יסודי התורה, פרק ב, הלכה ב.

... בשעה שיתבונן האדם במעשיו וברואיו הנפלאים והגדולים, ויראה מהם חכמתו, שאין לה ערך ולא קץ, מיד הוא אוהב ומשבח ומפאר ומתאווה תאווה גדולה לידע השם הגדול"...

התחילה ביצירה ובשורש בי'נ המביא גם לבינה – ההתבוננות שמעוררת בנו בינה ותובנות.

(אפשר גם בטוש על הלוח או דף גדול ) על ידי ה**ב**ריאה מתגלה ה**א**לוהים. [ואם לא תרצו להשתמש במונח הדתי – אפשר לומר שמדובר בכל דבר שמביא להתבוננות גבוהה ועמוקה].

(כאן אני יצרתי סוג של לימוד מדרשי מהמקור של הרמב"ם לצרכינו ☺)

* יצירה -

• האם הייתם מוסיפים יום נוסף לבריאת העולם? אם כן, מה הייתם יוצרים בו?

מצ"ב קישור לדף של 'מדרשת' שהסתייעתי בו לשאלות הפתיח לעיל אך המהלך שם אחר:

<http://midreshet.org.il/PageView.aspx?id=3151&back=http%3a%2f%2fmidreshet.org.il%2fsearch.aspx%3fcat%3d63%26type%3d>

4) בראשית פרק ב פסוק ג

וַיְבָ֤רֶךְ אֱלֹהִים֙ אֶת־י֣וֹם הַשְּׁבִיעִ֔י וַיְקַדֵּ֖שׁ אֹת֑וֹ כִּ֣י ב֤וֹ שָׁבַת֙ מִכׇּל־מְלַאכְתּ֔וֹ אֲשֶׁר־בָּרָ֥א אֱלֹהִ֖ים **לַעֲשֽׂוֹת**׃

* מילה אחרונה יתרה. המשפט שלם בלעדיה. מה באה לומר לנו? נשמעו רעיונות שונים.

5) תלמוד בבלי מסכת שבת דף קיט עמוד ב

כל המתפלל בערב שבת ואומר 'ויכולו'... מעלה עליו הכתוב כאילו נעשה שותף להקדוש ברוך הוא במעשה הבריאה.

כיצד נעשה האדם שותף לבריאה על פי המקור?

[בעצם ההכרה שהאל ברא, ואלמלא יש הכרה ועדות אין לאל קיום. האדם מנכיח בעולם את האל באמונתו.]

האם זה הערוץ היחיד? כיצד נעשה שותף לדעתכם? -

6) הרבי מקוצק: בראשית ברא אלהים את השמים ואת הארץ – וכל השאר מוטל על האדם.

על האדם להמשיך את העשייה, להשלים את הבריאה שיסודותיה הונחו על ידי בוראו. הוא מהווה מעין "סוכן יוצר" של הבורא. מגרעינים לחיטה, מענפים ליין מזיתים לשמן וכיו"ב -

7) סדר אליהו זוטא פרשה ב (מדרש ארץ ישראל, המאה ה-10):

פעם אחת הייתי מהלך בדרך ומצאני אדם אחד. ובא אלי בדרך מינות. ויש בו מקרא ואין בו משנה. אמר לי: מקרא ניתן לנו מהר סיני. משנה לא ניתן לנו מהר סיני. ואמרתי לו: בני, והלא מקרא ומשנה מפי הגבורה נאמרו. ומה בין מקרא למשנה? משלו משל. למה הדבר דומה. למלך בשר ודם שהיה לו שני עבדים. והיה אוהבן אהבה גמורה. ונתן לזה קב חיטין ולזה קב חיטין. לזה אגודה של פשתן ולזה אגודה של פשתן. הפקח שבהן מה עשה. נטל את הפשתן וארגו מפה. ונטל את החיטין ועשאן סולת. ביררה טחנה. ולשה ואפה. וסידרה על גבי השולחן. ופרס עליה מפה. והניחה עד שלא בא המלך. והטפש שבהן לא עשה ולא כלום. לימים בא המלך בתוך ביתו ואמר להן. בניי. הביאו לי מה שנתתי לכם. אחד הוציא את [פת] הסולת על גבי השולחן ומפה פרוסה עליו. ואחד הוציא את החיטין בקופה. ואגודה של פשתן עליהן. אוי לה לאותה בושה. אוי לה לאותה כלימה. הוי אומר איזה מהן חביב. זה שהוציא את השולחן ואת [פת] הסולת עליו.

(שיתוף שלי לאחר הלימוד: הבאתי את המדרש בגלל המשל שבו. אבל הסברתי את שאלת הכופר. ובסיום לימוד המשל, אמרתי שאמנם זה לא הנושא שלנו היום, אך נחזור לשאלת ה'מין' ולתשובה, שגם היא מבטאת למעשה לעניינו עוד ערוץ של יצירה אנושית שבאה כנדבך נוסף על תורתו של אלוקים. גם האדם, במקרה זה ה'חכמים' לאורך כל הדורות המשיכו את יצירת 'התורה' שניתנה מן האל דבר שלמעשה נמשך עד ימינו אנו. (והבלחתי הערה – אפשר להתוכח אם אנחנו מסכימים עם זה או לא, אבל ענייננו בעצם היצירה האנושית על גבי היצירה האלוהית) ומעניין שבסוף השיעור ניגשה אלי אשה שאמרה לי שהרבה זמן הטרידה אותה השאלה איך יכול להיות שבני אדם, גם אם הם חכמים הם מפתחים את התורה שבעל פה האלוהית. איך בכלל מותר לגעת בזה ומה פתאום לקבל את זה. מנין בכלל נתונה להם הרשות. ודווקא הלימוד הזה נתן לה מענה. כך שא'א לדעת איך דברים נופלים)

 אפשר מכאן לקפוץ ישר למקור 8 אם מקצרים – האדם מידמה לאל, כשמקבל מעין שלטון על העולם. עוד דמיון? למשל ההולדה והיצירה שהם תוצר של היות האדם גם זכר וגם נקבה.

 היצירה – המשך:

אפשר לעבור מכאן ליצירה החיובית וליצירה השלילית. כי ספר בראשית מהר מאד מראה את המעבר לאפיק השלילי. וזה ציר שמהלך לאורך כל ספר בראשית והאנושות כולה. בכוחו של האדם להיטיב או להרע.

**בראשית פרק ד: כ**וַתֵּלֶד עָדָה, אֶת-יָבָל:  הוּא הָיָה--אֲבִי, יֹשֵׁב אֹהֶל וּמִקְנֶה.  **כא** וְשֵׁם אָחִיו, יוּבָל:  הוּא הָיָה--אֲבִי, כָּל-תֹּפֵשׂ כִּנּוֹר וְעוּגָב.  **כב** וְצִלָּה גַם-הִוא, יָלְדָה אֶת-תּוּבַל קַיִן--לֹטֵשׁ, כָּל-חֹרֵשׁ נְחֹשֶׁת וּבַרְזֶל; וַאֲחוֹת תּוּבַל-קַיִן, נַעֲמָה. (וקודם מסופר על בנית עיר בשם 'חנוך' ע"ש בנו של קין).

לכל אחד מילדי למך מומחיות: עיבוד עורות, מוסיקאי? בונה כלי נגינה? עבודה בברזל- חרט או חרש ברזל כלשון הכתוב, (וגם להיות אשה ☺) אלה אחים המתפתחים זה לצד זה וחולקים עולמות זה לצד זה בניגוד לקין שרצח את הבל.

יכולת היצירה של האדם לאורך ספר בראשית כבר מעוררת מחלוקות יש בה פיתוח ושכלול הטכנולוגיות ויש בה גם שימוש לרעה. [מדרש מפורסם מספר לנו על ויכוח בין כיתות של מלאכים: האם נכון לברוא אדם או לא? נערוך ויכוח בעד או נגד בחלוקת הכיתה לשתים או בחברותות אחת בעד אחת נגד. מה 'זוקק' לכם?]

8) בראשית א, כז-כו:

(כו) וַיֹּ֣אמֶר אֱלֹהִ֔ים נַֽעֲשֶׂ֥ה אָדָ֛ם **בְּצַלְמֵ֖נוּ כִּדְמוּתֵ֑נוּ** וְיִרְדּוּ֩ בִדְגַ֨ת הַיָּ֜ם וּבְע֣וֹף הַשָּׁמַ֗יִם וּבַבְּהֵמָה֙ וּבְכׇל־הָאָ֔רֶץ וּבְכׇל־הָרֶ֖מֶשׂ הָֽרֹמֵ֥שׂ עַל־הָאָֽרֶץ׃ (כז) וַיִּבְרָ֨א אֱלֹהִ֤ים ׀ אֶת־הָֽאָדָם֙ **בְּצַלְמ֔וֹ בְּצֶ֥לֶם אֱלֹהִ֖ים** בָּרָ֣א אֹת֑וֹ זָכָ֥ר וּנְקֵבָ֖ה בָּרָ֥א אֹתָֽם׃

כאן בפועל אנחנו סיימנו את הלימוד ושאלנו כדי לסכם אז במה מתבטאת היותנו צלם אלוקים? ענו תשובות.

ושאלתי לסיום מה בעצם נותן לנו הלימוד הזה? בשביל מה אנו עורכים אותו? התעקשתי והתעקשתי להוציא מהם תובנות עד שסגרנו מעגל עם תחילת הלימוד: הת**ב**וננות ב**ב**ריאה כדי להגיע ל**ב**ניה ול**ב**ינה (הכול בבי"ת בגלל בראשית כמובן זו הסיבה שהתחילה התורה בבראשית ובבריאה): גם ליצור – לשכלל ולבנות בצד החומרי, וגם להתפתח ולהיבנות בצד הרוחני והאישיותי.

 לסיכום, היה לימוד כיפי ושיחה מאד פוריה.

9) דברים יא, כב: לְאַהֲבָה אֶת-ה' אֱלֹהֵיכֶם, לָלֶכֶת בְּכָל-דְּרָכָיו--וּלְדָבְקָה-בוֹ.

10) ספר החינוך תריא. **מצוה ללכת ולהדמות בדרכי השם יתברך** - על פי ספרי עקב יא כב:

נאמר (בדברים כח, ט) והלכת בדרכיו, ונכפלה המצוה עוד במקום אחר, שנאמר ללכת בכל דרכיו) דברים י, יב; יא, כב) ואמרו זכרונם לברכה בפרוש זאת המצוה, מה הקדוש ברוך הוא נקרא רחום, אף אתה היה רחום, מה הקדוש ברוך הוא נקרא חנון, אף אתה היה חנון, מה הקדוש ברוך הוא נקרא צדיק, אף אתה היה צדיק, מה הקדוש ברוך הוא נקרא קדוש, אף אתה היה קדוש.

[עוד מקור משבת קלג ע"ב; ירושמי פאה ג; סופרים ג, יז): זה אלי ואנוהו אבא שאול אומר ואנוהו הוי דומה לו:

- מה הוא חנון אף אתה היה חנון. מה הוא רחום אף אתה היה רחום". תלמוד בבלי, שבת דף קלג עמוד ב; ירושלמי מסכת פאה פרק ג: גרסה אחרת: "ללכת בדרכיו"]

או ויכוח המלאכים...

אז לו אתם המלאכים אתם בעד אדם או נגד? חיובי או שלילי? נדמה שגם התשובה מצויה בספר בראשית אצל קין: "ואליך תשוקתו אתה תמשול בו"...נדמה שהיצריות נתונה ליכולת של כל אדם לשלוט בה.

יתכן וזה גם משמעות סוף המדרש של 'אמת מארץ תצמח' – המורכבות הזו קיימת באדם וגם נתונה לו.

זה חדש לנו? מה מבקש המדרש ולימודו להעביר לנו? המודעות השיח העבודה האישית והלאומית הקבועה בעניין. ההתבוננות בדברים אולי דרך הבריאה, אם נחזור להתחלה, שתראה את השכל הישר. דעאש – שיא העיוות האנושי? הם משוכנעים בצדקת דרכם? איך מגשרים על הפער? התבוננות במעשה הבריאה מעוררת משהו בפנים – המאמין יקרא לו אלוהים. האתאיסט – יקרא לו בירור עצמי?ערך? זה כנראה מביא לתובנות. מסכימים?עם איזו תובנה אתם יוצאים מכאן היום?

עודף מהדף

מדרש רבה לבראשית, פרשה ח, ה.

אָמַר רַ' סִימוֹן: בְּשָׁעָה שֶׁבָּא הַקָּדוֹשׁ בָּרוּךְ הוּא לִבְרֹאת אֶת אָדָם הָרִאשׁוֹן נַעֲשׂוּ מַלְאֲכֵי הַשָּׁרֵת כִּתִּים כִּתִּים וַחֲבוּרוֹת חֲבוּרוֹת. מֵהֶם אוֹמְרִים: יִבָּרֵא, וּמֵהֶם אוֹמְרִים: אַל יִבָּרֵא. זֶהוּ שֶׁנֶּאֱמַר: "חֶסֶד וֶאֱמֶת נִפְגָּשׁוּ, צֶדֶק וְשָׁלוֹם נָשָׁקוּ" (תהילים פה, יא).

חֶסֶד אוֹמֵר: יִבָּרֵא, שֶׁהוּא גּוֹמֵל חֲסָדִים,

אֱמֶת אוֹמֶרֶת: אַל יִבָּרֵא, שֶׁכֻּלּוֹ שְׁקָרִים;

צֶדֶק אוֹמֵר: יִבָּרֵא, שֶׁהוּא עוֹשֶׂה צְדָקוֹת;

שָׁלוֹם אוֹמֵר: אַל יִבָּרֵא, שֶׁכֻּלּוֹ קְטָטָה.

מֶה עָשָׂה הַקָּדוֹשׁ בָּרוּךְ הוּא?

נָטַל אֱמֶת וְהִשְׁלִיכָהּ לָאָרֶץ,

זֶהוּ שֶׁנֶּאֱמַר: "וְתַשְׁלֵךְ אֱמֶת אַרְצָה" (דניאל ח, יב).

אָמְרוּ מַלְאֲכֵי הַשָּׁרֵת לִפְנֵי הַקָּדוֹשׁ בָּרוּךְ הוּא: רִבּוֹן הָעוֹלָמִים, מָה אַתָּה מְבַזֶּה תַּכְסִיס שֶׁלְּךָ? – תַּעֲלֶה אֱמֶת מִן הָאָרֶץ! זֶהוּ שֶׁנֶּאֱמַר! "אֱמֶת מֵאֶרֶץ תִּצְמָח" (תהילים פה, יב). ...